SKRIFTLIG FORESPØRGSEL P-1506/99

af Jan Mulder (ELDR) til Kommissionen

(1. september 1999)

Om: Anvendelse af forordning nr. 258/97 (nye levnedsmidler/nye levnedsmiddelingredienser)

Som det vil være Kommissionen bekendt, er der i Det Forende Kongerige under varebetegnelsen Benecol for nylig markedsført forskellige produkter (herunder margarine, minarine og ost) med tilsatte stanoler for at nedsætte kolesterolindholdet. Producenten af disse nye produkter påberåber sig en forudgående godkendelse og markedsføring i Finland af et margarineprodukt, som også var tilsat stanoler, hvorved forordning nr. 258/97(1) (nye levnedsmidler/nye levnedsmiddelingredienser) ikke finder anvendelse?

1. Hvad er indholdet og rækkevidden af den finske godkendelse af det oprindelige Benecol-margarineprodukt, og vedrører denne godkendelse et produkt eller en ingrediens?

2. Er sammensætningen af det produkt, der for nylig blev markedsført i de anførte lande, den samme som blev markedsført i Finland, inden forordning 258/97 trådte i kraft?

3. Havde Kommissionen ved vurderingen af, om forordning nr. 258/97 finder anvendelse på det oprindelige Benecol-margarineprodukt eller den kolesterolnedsættende ingrediens, adgang til beslutningen om nævnte godkendelse, og hvilke oplysninger indeholder denne godkendelse?

4. Hvilke kvantitative kriterier skal markedsføringen af et bestemt produkt opfylde, hvis forordning nr. 258/97 ikke skal finde anvendelse, fordi produktet eller ingrediensen i nævneværdigt omfang har været anvendt til konsum i Fællesskabet?

5. Hvilke kvalitative kriterier skal et produkt opfylde, for at dette produkt på grund af forudgående markedsføring ikke falder ind under forordning nr. 258/97?

6. Skal dette produkt have samme sammensætning som det produkt, der er markedsført i nævneværdigt omfang, eller kan denne sammensætning ændres og i bekræftende fald, i hvilket omfang?

7. Kan den ingrediens, der indgår i det oprindelige produkt, også tilsættes andre produkter uden anvendelse af forordning nr. 258/97?

8. Efter hvilke kriterier skal disse spørgsmål besvares?

9. Har Kommissionen undersøgt, i hvor høj grad de margarine-, minarine- og osteprodukter, der nu er markedsført i Det Forenede Kongerige, afviger fra det oprindelige margarineprodukt? I benægtende fald, hvilke oplysninger råder Kommissionen over om dette spørgsmål?

10. Er Kommissionen formelt eller uformelt blevet anmodet om en udtalelse om, hvorvidt de nye Benecol-produkter falder uden for anvendelsesområdet for forordning nr. 258/97? I bekræftende fald, hvordan var indholdet af denne udtalelse, og hvad byggede den på?

(1) EFT L 43 af 14.2.1997, s. 1.

Svar afgivet på Kommissionens vegne af Erkki Liikanen

(8. november 1999)

Forordning (EF) 258/97 vedrører markedsføring i EF af ny levnedsmidler eller nye levnedsmidddelingredienser.

Ifølge de oplysninger, der er fremkommet under drøftelserne med medlemsstaterne, indeholder ingen af de produkter, der i øjeblikket markedsføres under varebetegnelsen Benecol, en ny levnedsmiddelingrediens, da de pågældende produkter har været anvendt i nævneværdigt omfang allerede inden ikrafttrædelsen af forordning (EF) 258/97. Forordningen finder således ikke anvendelse.